Reënboogbeker met dié nuus opgekikker | Netwerk24
Franco: Bulle-eindstryd belangrik vir Italiaanse rugby
Daar is doemprofete wat voorspel Benetton behoort nie veel teenstand te bied nie.
Die Suid-Afrikaanse Rugbyunie (Saru) het Vrydag aangekondig dat die onderskeie wenners van die plaaslike en Europese Reënboogbeker-reekse op 19 Junie in 'n eindstryd teen mekaar sal speel.
Daar's 'n pot goud aan die einde van die Reënboogbeker-kompetisie in die gedaante van 'n eindstryd tussen die kampioene van Europa en Suid-Afrika. Foto: Getty Images
Suid-Afrika en Europa se spanne sou oorspronklik in ligawedstryde teen mekaar gespeel het, maar reisbeperkings in Brittanje en Europa het beteken dat die Suid-Afrikaners nie hul grense kon oorsteek nie.
Gevolglik is besluit om die parallelle toernooie in die Noordelike en Suidelike Halfrond te speel. 'n Eindstryd tussen die wenners sal darem nou 'n internasionale geur aan die toernooi gee.
Saru sê in sy verklaring dat beplanning vir só 'n wedstryd in 'n "gevorderde stadium" is.
"Daar behoort eersdaags skriftelik toestemming te wees om die eindstryd in Europa te speel," lui Saru se verklaring.
"Dis in hierdie stadium belangrik vir spanne, hul ondersteuners, uitsaaiers en borge om van hierdie verwikkeling te hoor voor die naweek se wedstryde in Europa en Suid-Afrika."
Die Noordelike toernooi word tussen 12 spanne van Ierland, Wallis, Skotland en Italië beslis, terwyl slegs vier spanne van Suid-Afrika (die Bulle, Stormers, Haaie en Leeus) in die Suide meeding. – Sportredaksie